Feb 12,2018
రూ.53,625 కోట్ల రుణాలు రద్దు
న్యూఢిల్లీ: ప్రస్తుత ఆర్థిక సంవత్సరం మొదటి ఆరు నెలల కాలంలో ప్రభుత్వ రంగ బ్యాంకులు దాదాపు రూ.53,625 కోట్ల మేర రుణాలను రాని బాకీల కిందకు జమచేస్తూ రద్దు చేశాయి. సెప్టెంబరు నాటికి ఈ మొత్తం నమోదు అయినట్లుగా గణాంకాలు చెబుతున్నాయి. 2016-17 ఆర్థిక సంవత్సరంలో ప్రభుత్వ రంగ బ్యాంకులు రూ.81,683 కోట్లు మొండి బకాయిలను రద్దు చేశారు. వీటిలో అత్యధికంగా భారతీయ స్టేట్‌ బ్యాంక్‌ (ఎస్‌బీఐ) రూ.20,339 కోట్ల మేర రుణాలను రాని బాకీలుగా రద్దు చేసింది. 2012-13లో పీఎస్‌బీ రద్దు చేసిన రుణాల మొత్తం రూ.27,231 కోట్లుగా నమోదైంది. గత ఐదేళ్లలో దాదాపు మూడు రెట్లు అధికంగా మొండి బాకీలను ప్రభుత్వ రంగ బ్యాంకులు రద్దు బాకీల పద్దుల చేర్చాయి. ఎస్‌బీఐతో పాటు పంజాబ్‌ నేషనల్‌ బ్యాంక్‌ 2016-17లో రూ.9205 కోట్లను, బ్యాంక్‌ ఆఫ్‌ ఇండియా రూ. 7346 కోట్లు, కెనరా బ్యాంక్‌ రూ.5,545 కోట్లు, బ్యాంక్‌ ఆఫ్‌ బరోడా రూ.4348 కోట్ల మేర రుణాలను రాని బాకీలుగా రద్దు చేశాయి. ఇక ప్రస్తుత ఆర్థిక సంవత్సరంలో తొలి ఆరు నెలల్లో బ్యాంకులు రద్దు చేసిన రుణాల మొత్తం రూ.53,625 కోట్లకు పెరిగింది. ఆర్‌బీఐ వద్ద అందుబాటులో ఉన్న నివేదికల మేరకు గత సెప్టెంబరు ముగింపు నాటికి మొత్తం 21 ప్రభుత్వ రంగ బ్యాంకుల్లో దాదాపు 9 బ్యాంకుల నిరర్థక ఆస్తుల నిష్పత్తి 15 శాతాన్ని దాటేశాయి. మరోవైపు ఆర్‌బీఐ అంచనాల ప్రకారం ప్రభుత్వ రంగ బ్యాంకుల్లో నిరర్థక ఆస్తుల విలువ 15 శాతానికి పెరగడం ఆందోళన రేకెత్తిస్తోంది. బ్యాంకులు ఆర్థిక ఒత్తిళ్లను ఎదుర్కొంటున్న క్రమంలో పీఎస్‌యూ బ్యాంకులకు రానున్న రెండేళ్లలో రూ 2.11 లక్షల కోట్ల మూలధనం సమీకరించనున్నట్టు ప్రభుత్వం ప్రకటించింది.
మీ స్నేహితులకు రికమెండ్ చెయ్యండి